Það var gott hjá RÚV að geta fyrstu tveggja hlutverka Baldurs þegar hann var kynntur í upphafi viðtals í Speglinum í gærkvöld . Fyrir hlustendur sem ekki þekkja til hefði náttúrlega verið forvitnilegast að heyra um þriðja hlutverkið . Þannig hefðu þeir fengið botn í málflutning hans . Afstaða mín til ESB þykir Baldri svo galin að líkja megi til vinnubragða sem leiddu til hruns efnahagskerfis Íslands . Hvorki meira né minna ! Meintur glæpur minn er að fara þess á leit að í stað þess að ganga inn í samningsferli Evrópusambandsins og " aðlagast 100% " eins og stækkunarskrifstofa sambandsins orðar það , þá skuli leitast við að fá botn í viðræður um helstu álitamál og síðan í þjóðaratkvæðagreiðslu um afstöðu þjóðarinnar til hugsanlegrar ESB aðildar Íslands . Þetta þyrfti ekki að taka langan tíma - að því tilskildu að vilji væri fyrir hendi . Samningsferli Íslands er nú lagað að umsóknum Austur-Evrópuríkja sem ekki hafa verið innan EES með tilheyrandi samræmingu í lagaumhverfi . Sem EES ríki eigum við hins vegar miklu meira skylt með Norðmönnum og þeirri aðferðafræði sem beitt var í viðræðum þeirra við ESB árið 1993 og þjóðaratkvæðagreiðslu í kjölfarið þar sem þeir höfnuðu aðild . Fróðlegt hefði verið að heyra óvilhalla fræðimenn fjalla um þetta - og svo hitt hvort það geti verið að innan ESB rúmist ekkert sem kalla megi sveigjanleika og skynsemi hins hagsýna manns sem frekar vill verja krónum í velferð en rándýra rýnifundi í Brussel . Þá hefði Spegillinn hins vegar þurft að kalla til annan viðmælanda en prófessor Baldur , varaþingmann Samfylkingarinnar - og áhugamann um að trufla í engu 100% aðlögun Íslands að ESB .